EU CSW-CERTEX izmēģinājuma projekts ir bijis veiksmīgs, pievēršoties vajadzībai nodrošināt piemērotu digitālo vidi visām starptautiskajā tirdzniecībā iesaistītajām personām. Nodrošinot centralizētu risinājumu, šis izmēģinājuma projekts mazināja iesaistīto dalībvalstu vajadzību izstrādāt pašām savus risinājumus, tādējādi radot apjomradītus ietaupījumus. Automatizētajam procesam, kurā pārbauda atbilstību nemuitas regulatīvajām prasībām, ir bijusi ļoti pozitīva ietekme uz darījumiem, jo īpaši uz administratīvā sloga samazināšanu, vienlīdzīgu attieksmi pret uzņēmējiem un cīņu pret krāpnieciskām darbībām. Neraugoties uz izmēģinājuma projekta panākumiem, vēlamos ieguvumus nevar īstenot bez visu dalībvalstu līdzdalības. Vairākās neiesaistītās dalībvalstīs muitas dienesti un kompetentās partneriestādes turpina strādāt sadrumstaloti, radot ievērojamus šķēršļus efektīvam preču administratīvās noformēšanas procesam. Situāciju vēl vairāk sarežģī jaunas valstu vienloga vides iniciatīvas, kuras pastāv izolēti un kurām raksturīgas dažādas modalitātes atkarībā no esošās muitas IT arhitektūras līmeņa, prioritātēm un izmaksu struktūras. Maz ticams, ka esošās problēmas uzlabosies bez ES rīcības, galvenokārt tāpēc, ka attiecīgās regulatīvās prasības ir saistītas ar preču pārvietošanu pāri robežām un tāpēc tās ir jāizpilda ES līmenī.

Sarežģītā regulatīvā struktūra un pastāvīga tādu jaunu noteikumu ieviešana, ar kuriem reglamentē preču administratīvās noformēšanas regulatīvās prasības, ir novedusi pie nepietiekamas koordinācijas un sadrumstalotas sadarbspējas starp muitas dienestiem un kompetentajām iestādēm, kas atbild par šīm prasībām. Tas attiecas ne tikai uz muitas savienību, bet arī uz iekšējo tirgu vairākās politikas jomās, kas saistītas ar pārrobežu darbībām, kuras reglamentē ES tiesību akti. Šīs pēc būtības transnacionālās problēmas ierobežos ieguvumus no pakāpeniskas digitalizācijas un to procesu modernizācijas, kas saistīti ar tādu konkrētu preču administratīvo noformēšanu, uz kurām attiecas ES nemuitas regulatīvās prasības dažādās politikas jomās. Turklāt resursu ierobežojumu dēļ valstu iniciatīvu skaits nebūs liels, savukārt brīvprātīgā izmēģinājuma risinājuma – EU CSW-CERTEX – radītais impulss zudīs, ja tam nesekos obligāta rīcība. Tādējādi ES ir labas iespējas veikt koordināciju, samazināt sadrumstalotību un panākt apjomradītus ietaupījumus, jo īpaši ņemot vērā tās atbildību par muitas savienību un noteikumu efektīvu piemērošanu iekšējā tirgū.

Lai noteiktu vēlamo risinājumu, dažādi risinājumu kopumi tika salīdzināti no efektivitātes (t. i., attiecīgo regulatīvo prasību izpildes kontroles un tirdzniecības atvieglošanas), lietderības, saskaņotības ar citām politikas jomām un proporcionalitātes viedokļa. Tas parādīja, ka lielākos ieguvumus var panākt ar risinājumu kopumiem, kas ietver gan I, gan II kategorijas risinājumus, savukārt 8ii. risinājums papildina jebkuru risinājumu kopumu. Tika atzīts, ka 1. un 6. risinājums ir rentabls, saskaņots un samērīgs, savukārt 2. un (sevišķi) 7. risinājums bija problemātisks to sarežģītības un augsto izmaksu dēļ. Tādējādi vēlamais risinājumu kopums ir 1.+ 6.+ 8ii. risinājums.

Pēc skrīninga 1., 2., 6., 7. un 8ii. risinājums tika saglabāts padziļinātai analīzei. Ietekmes analīzē visiem risinājumiem tika konstatēta līdzīga ietekme. Tieša ekonomiskā ietekme ir vienreizējas īstenošanas izmaksas un regulāras izmaksas, kā arī ietaupījumi no administratīvā sloga samazināšanas visām iesaistītajām ieinteresētajām personām. Sadarbības uzlabošana un informācijas apmaiņas atvieglošana starp iestādēm, kas atbildīgas par preču administratīvo noformēšanu, ļautu arī uzlabot riska pārvaldības procesus un samazināt krāpšanas un cilvēka kļūdu gadījumus. Tas savukārt uzlabotu tiesību aktu ārpus muitas jomas ievērošanu un izpildes kontroli, kā arī radītu ar to saistītos ieguvumus sociālajā un vides jomā.

Liela daļa datu tika savākta “Muita 2020” projekta grupas ietvaros, lai izpētītu iespējamo regulējumu ES vienloga vides muitas jomā izveidošanai, tostarp juridisko kontekstu. Projekta grupa, kas sāka darbu 2016. gada decembrī, turpināja regulāri tikties līdz 2019. gada jūnijam, apvienojot muitas un IT jomas pārstāvju no 19 dalībvalstu administrācijām un sešu tirdzniecības asociāciju pārstāvju zinātību. Projekta grupa galvenokārt analizēja un apsprieda jautājumus un tendences saistībā ar vienloga koncepciju ES un valstu līmenī, lai novērtētu atšķirību starp pašreizējo situāciju, ar ko saskaras administrācijas un uzņēmēji, un nākotnes perspektīvām. Viens no sasniedzamajiem rezultātiem, projekta grupai cieši sadarbojoties, bija definēt problēmu un noteikt politikas mērķus un politikas risinājumus, kas tika izskatīti ietekmes novērtējuma ziņojumā.

Tika veiktas plašas sabiedriskas un mērķtiecīgas apspriešanas, datus iekļaujot ietekmes novērtējuma ziņojumā. Sabiedriskā apspriešana tika uzsākta 2018. gada 9. oktobrī un ilga līdz 2019. gada 17. janvārim. Anketa bija pieejama tiešsaistē visās ES oficiālajās valodās, un tajā bija 24 jautājumi par respondentu profilu, pārrobežu darbības pieredzi un viedokļiem par iespējamiem politikas pasākumiem. Apspriešanas kopsavilkums tika publicēts Europa tīmekļa vietnē. Apspriešana liecināja, ka pastāv plaša vienprātība par konstatēto problēmu esību un nopietnību, un tika atzinīgi novērtēta ES rīcības iespēja to atrisināšanai. Kopumā tika saņemta 371 derīga atbilde, no kā lielāko daļu bija snieguši uzņēmumi. Vairāk nekā 90 % respondentu uzskatīja, ka jaunās iniciatīvas potenciālie mērķi ir svarīgi. Paredzams, ka visām ierosinātajām izmaiņām, ko izraisīs jaunā ES rīcība, būs ļoti pozitīva ietekme uz darījumiem, jo īpaši uz administratīvā sloga samazināšanu, vienlīdzīgu attieksmi pret uzņēmējiem un cīņu pret krāpnieciskām darbībām.

I nodaļā izklāstīti šīs regulas vispārīgie noteikumi, tostarp tās priekšmets un galveno terminu definīcijas. Ar to izveido ES vienloga vidi muitas jomā kā ES un valstu līmenī sniegtu sadarbspējīgu elektronisko pakalpojumu integrētu kopumu. Šie pakalpojumi ir paredzēti, lai palīdzētu kārtot Savienības nemuitas formalitātes, kas vajadzīgas, lai precēm piemērotu konkrētu muitas procedūru, un kontrolēt to izpildi ar mērķi atvieglot tirdzniecību un vēl vairāk aizsargāt Savienību. Tiesību akta priekšlikuma vispārējie un konkrētie mērķi nosaka ES vienloga vides muitas jomā darbības jomu un kontekstu elektronisko pakalpojumu, kuri nodrošinās tās precīzu un efektīvu darbību, reglamentēšanai.

EU CSW-CERTEX pārsūtīs attiecīgos datus no valsts vienloga vides muitas jomā uz attiecīgajām ES nemuitas sistēmām, lai tie būtu pieejami kompetentajām partneriestādēm to pienākumu veikšanai. Pēc datu saņemšanas kompetentās partneriestādes pārskatīs tām nosūtīto informāciju un EU CSW-CERTEX sistēmā darīs muitai zināmus savus administratīvās noformēšanas lēmumus. Savukārt muitas dienesti šo informāciju nosūtīs uzņēmējam. Par identifikatoru šajā saziņā veiktajai informācijas apmaiņai un savstarpējām atsaucēm izmantos EORI numuru.

Komisija noteiks datu saskaņošanas un racionalizācijas sistēmu, lai uzņēmēju sniegtos datus varētu atkalizmantot saskaņā ar “tikai vienreizējas ziņošanas principu”. Konkrētāk, tā noteiks kopējos datu elementus muitas deklarācijā un pavaddokumentu pieteikumā un noteiks papildu datu elementus, kas ir vajadzīgi tikai saskaņā ar ES tiesību aktiem ārpus muitas jomas. Šajā regulā tos dēvē par “kompetentās partneriestādes (KP) datu kopu(-ām)”. Muitas deklarācijas dati un KP datu kopa(-as) būs integrēta deklarācija, kurā būs visa ar administratīvo noformēšanu saistītā informācija, kas vajadzīga, lai kārtotu attiecīgās muitas un ES nemuitas formalitātes. Cita starpā šī racionalizētā pieeja ļautu uzņēmējiem vienlaikus iesniegt visus datus, kas nepieciešami, lai precēm piemērotu muitas procedūras. No procedūras un laika grafika viedokļa to var panākt saskaņā ar Regulas (ES) Nr. 952/2013 171. pantu, kas ļauj iesniegt muitas deklarāciju pirms preču uzrādīšanas. Muitas deklarācijas iesniegšana kopā ar attiecīgo(-ajām) KP datu kopu(-ām) nozīmē, ka uzņēmējs vienlaikus deklarē preces muitas procedūrai un iesniedz nepieciešamo pavaddokumentu pieteikumu.

2. iedaļā ir izklāstīti papildu noteikumi, kuri attiecas tikai uz ES nemuitas formalitāšu apakškopu, ko aptver EU CSW-CERTEX un kas Komisijai būtu jānosaka, novērtējot, vai ir izpildīts attiecīgo kritēriju kopums. Šo īpašo formalitāšu papildu atvieglošanas pasākumi paredz, ka valstu vienloga vidēm muitas jomā jākļūst par vienīgo saziņas kanālu, kurā uzņēmēji kārtos gan muitas, gan ES nemuitas formalitātes. Šis risinājums vienkāršos administratīvās noformēšanas procedūras un risinās galvenās problēmas, piemēram, nepieciešamību iesniegt līdzīgu informāciju vairākām iestādēm, izmantojot vairākas sistēmas, par vienu un to pašu preču pārvietošanu. Konkrētāk, uzņēmēji vienā vietā varēs iesniegt visus vajadzīgos datus, lai precēm piemērotu muitas procedūras, un saņemt elektronisku atgriezenisko saiti no iesaistītajām regulatīvajām iestādēm.

2)Saskaņā ar Eiropas Parlamenta un Padomes Lēmuma Nr. 70/2008/EK 4. panta 6. punktu dalībvalstis un Komisija tiecas izveidot un ieviest “viena loga sistēmu” kopumu. Kā norādīts 2015. gada 21. janvāra galīgajā ziņojumā “Evaluation of the electronic customs implementation in the EU”, lai gan daži minētā lēmuma elementi joprojām ir ļoti būtiski, citas daļas vai nu ir aizstātas, vai arī nav pietiekami konkrētas, lai veicinātu un stimulētu turpmāku progresu, jo īpaši attiecībā uz “vienloga vides” iniciatīvu. Ņemot to vērā, Padomes 2014. gada 17. decembra secinājumos par elektronisku muitu un vienloga vides īstenošanu Eiropas Savienībā tika apstiprināta Venēcijas 2014. gada 15. oktobra deklarācija un Komisija tika aicināta iesniegt priekšlikumu Lēmuma Nr. 70/2008/EK pārskatīšanai.

Šī regula stāsies spēkā pēc 20 dienām no tās publicēšanas Eiropas Savienības Oficiālajā Vēstnesī. Pantus, kas attiecas uz pielikumā uzskaitīto ES nemuitas formalitāšu integrēšanu EU CSW-CERTEX, pakāpeniski piemēros datumos, kuri norādīti katrai formalitātei. Pantus par papildu vienkāršošanas pasākumiem, kas ietekmē konkrētas ES nemuitas formalitātes, kuras Komisijai jānosaka ar īstenošanas aktiem, piemēros no 2031. gada 1. janvāra.

5)Komisijas 2016. gada 19. aprīļa paziņojumā izklāstītā ES e-pārvaldes rīcības plāna 2016.–2020. gadam mērķis ir palielināt sabiedrisko pakalpojumu efektivitāti, likvidējot esošos digitālos šķēršļus, samazinot administratīvo slogu un uzlabojot valstu administrāciju sadarbības kvalitāti. Saskaņā ar šo redzējumu un plašākiem centieniem vienkāršot un digitalizēt ziņošanas procesus starptautiskajā preču tirdzniecībā Komisija izstrādāja brīvprātīgu izmēģinājuma projektu “Eiropas Savienības muitas vienloga dokumentu apmaiņa”. Šis projekts ļauj muitas dienestiem automātiski pārbaudīt atbilstību ierobežotam skaitam nemuitas formalitāšu, ļaujot apmainīties ar informāciju starp iesaistīto dalībvalstu muitas sistēmām un attiecīgajām Savienības nemuitas sistēmām, kurās pārvalda nemuitas formalitātes. Lai gan projekts ir uzlabojis administratīvās noformēšanas procedūras, tā brīvprātīgais raksturs nepārprotami ierobežo tā potenciālu radīt būtiskus ieguvumus muitas dienestiem, kompetentajām partneriestādēm un uzņēmējiem.

6)Lai panāktu pilnībā digitālu vidi un efektīvu preču administratīvās noformēšanas procesu visām starptautiskajā tirdzniecībā iesaistītajām personām, ir jāizstrādā kopīgi noteikumi saskaņotai un integrētai Eiropas Savienības vienloga videi muitas jomā (ES vienloga vide muitas jomā). Šai videi būtu jāietver pilnībā integrētu elektronisko pakalpojumu kopums, ko sniedz Savienības un valstu līmenī, lai atvieglotu informācijas apmaiņu un digitālo sadarbību starp muitas dienestiem un kompetentajām partneriestādēm un racionalizētu preču administratīvās noformēšanas procesus uzņēmējiem. ES vienloga vide muitas jomā būtu jāattīsta saskaņā ar uzticamas identifikācijas un autentifikācijas iespējām, ko piedāvā eIDAS regula, un attiecīgā gadījumā “tikai vienreiz” principu, kā tas atkārtoti uzsvērts Vienotās digitālās vārtejas regulā. Lai īstenotu ES vienloga vidi muitas jomā, pamatojoties uz izmēģinājuma projektu, ir jāizveido dokumentu apmaiņas sistēma – ES muitas vienloga dokumentu apmaiņas sistēma (EU CSW-CERTEX), kas savstarpēji savieno valstu vienloga vides muitas jomā un Savienības nemuitas sistēmas, kurās pārvalda konkrētas nemuitas formalitātes. Ir arī nepieciešams saskaņot valstu vienloga vides muitas jomā, integrēt šīs vides ES vienloga vidē muitas jomā un izstrādāt noteikumu kopumu par digitālo administratīvo sadarbību ES vienloga vidē muitas jomā.

7)Digitālās informācijas apmaiņai EU CSW-CERTEX būtu jāaptver Savienības nemuitas formalitātes, kuras noteiktas Savienības tiesību aktos un kuru izpildes kontroli veic muitas dienesti. Minētās formalitātes uzliek dažādus pienākumus attiecībā uz konkrētu preču importu, eksportu vai tranzītu, un to pārbaude ar muitas kontroli ir būtiski svarīga ES vienloga vides muitas jomā efektīvai darbībai. EU CSW-CERTEX būtu jāaptver digitalizētas regulatīvās formalitātes, kas noteiktas Savienības tiesību aktos un ko kompetentās partneriestādes pārvalda elektroniskās Savienības nemuitas sistēmās, kurās glabājas attiecīgo preču administratīvajai noformēšanai vajadzīgā informācija no visām dalībvalstīm. Tāpēc ir lietderīgi noteikt Savienības nemuitas formalitātes, uz kurām būtu jāattiecina digitālā sadarbība EU CSW-CERTEX. Konkrētāk, EU CSW-CERTEX sākotnēji būtu jāaptver sanitārās un fitosanitārās prasības, noteikumi, kas reglamentē bioloģisko produktu importu, vides prasības attiecībā uz fluorētām siltumnīcefekta gāzēm un ozona slāni noārdošām vielām, kā arī formalitātes, kuras saistītas ar kultūras priekšmetu importu.

8)EU CSW-CERTEX būtu jāatvieglo informācijas apmaiņa starp valstu vienloga vidēm muitas jomā un Savienības nemuitas sistēmām. Tas nozīmē, ka tad, kad uzņēmējs iesniedz muitas deklarāciju, kurā prasīts, lai tiktu ievērotas Savienības nemuitas formalitātes, muitas dienesti un kompetentās partneriestādes var automātiski un efektīvi apmainīties ar informāciju, kas vajadzīga muitošanas procesam, un pārbaudīt to. Uzlabotai digitālajai sadarbībai un koordinācijai starp muitas dienestiem un kompetentajām partneriestādēm būtu jānodrošina integrētāki, ātrāki un vienkāršāki bezpapīru procesi preču administratīvajai noformēšanai un labāka Savienības nemuitas formalitāšu izpildes kontrole un ievērošana.

9)Komisijai sadarbībā ar dalībvalstīm būtu jāizstrādā, jāintegrē, jāizvērš un jāuztur EU CSW-CERTEX. Lai Savienības līmenī nodrošinātu pienācīgus un saskaņotus vienloga sistēmas pakalpojumus attiecībā uz Savienības nemuitas formalitātēm, Komisijai būtu jāsavieno attiecīgās Savienības nemuitas sistēmas ar EU CSW-CERTEX. Dalībvalstīm būtu jāatbild par savas valsts vienloga vides muitas jomā savienošanu ar EU CSW-CERTEX.

10)Personas datu apstrādei EU CSW-CERTEX būtu jāatvieglo informācijas apmaiņa starp valstu muitas vidēm un Savienības nemuitas sistēmām, datus nesaglabājot. Tai arī vajadzības gadījumā dati būtu jāpārveido, lai nodrošinātu informācijas apmaiņu starp abām digitālajām jomām. Informācijas tehnoloģiju infrastruktūrai, ko izmanto datu pārveidei, būtu jāatrodas Savienībā.

11)Atkarībā no nemuitas formalitāšu veida elektroniskajā informācijā, ar kuru jāapmainās EU CSW-CERTEX, var būt ietvertas dažādas datu subjektu kategorijas un viņu personas dati, kas vajadzīgi, lai iesniegtu muitas deklarāciju vai pieprasītu pavaddokumentus. Muitas deklarācijās var būt vairāku datu subjektu kategoriju, tostarp eksportētāju, importētāju, saņēmēju un citu piegādes ķēdes dalībnieku, personas dati. Pavaddokumenti var saturēt to pašu informāciju par citām datu subjektu kategorijām, piemēram, nosūtītājiem, eksportētājiem, saņēmējiem, importētājiem un licenciātiem. Trešā datu subjektu kategorija, kuru personas datus varētu apstrādāt EU CSW-CERTEX, ietver pilnvarotus muitas dienestu darbiniekus, kompetento partneriestāžu vai jebkuru citu sertificētu struktūru darbiniekus, kā arī Komisijas darbiniekus un jebkādas trešās personas–pakalpojumu sniedzējus, kas rīkojas tās vārdā un ir iesaistīti EU CSW-CERTEX operatīvajās un uzturēšanas darbībās.

12)Ja personas datus apstrādā divas vai vairākas struktūras, kas kopīgi nosaka apstrādes nolūku un līdzekļus, šīm struktūrām vajadzētu būt kopīgiem pārziņiem. Tā kā Komisija un dalībvalstis ir atbildīgas par EU CSW-CERTEX darbību, tām vajadzētu būt kopīgiem pārziņiem personas datu apstrādē EU CSW-CERTEX saskaņā ar Eiropas Parlamenta un Padomes Regulām (ES) 2018/1725 un (ES) 2016/679.

13)Aizvien lielāka starptautiskajai tirdzniecībai piemērojamo muitas formalitāšu un Savienības nemuitas regulatīvo formalitāšu digitalizācija ir pavērusi jaunas iespējas dalībvalstīm uzlabot digitālo sadarbību starp muitas dienestiem un kompetentajām partneriestādēm. Īstenojot šīs prioritātes, vairākas dalībvalstis ir sākušas izstrādāt regulējumus valstu muitas vienloga vidēm. Šīs iniciatīvas būtiski atšķiras atkarībā no esošo muitas informācijas tehnoloģiju arhitektūras līmeņa, prioritātēm un izmaksu struktūrām. Tādēļ ir nepieciešams pieprasīt, lai dalībvalstis izveido un darbina valstu vienloga vides muitas jomā attiecībā uz Savienības nemuitas formalitātēm, ko aptver EU CSW-CERTEX. Minētajām vidēm būtu jāveido ES vienloga vides muitas jomā valstu komponenti, nodrošinot elektronisku informācijas apmaiņu un sadarbību starp muitas dienestiem, kompetentajām partneriestādēm un uzņēmējiem, lai nodrošinātu atbilstību tiesību aktiem muitas jomā un Savienības nemuitas formalitātēm, ko aptver EU CSW-CERTEX, un to izpildes efektīvu kontroli. Saskaņā ar šo mērķi valstu vienloga vidēm muitas jomā būtu jānodrošina iespēja muitas dienestiem automātiski pārbaudīt formalitātes, par kurām dati no attiecīgās Savienības nemuitas sistēmas tiek nosūtīti, izmantojot EU CSW-CERTEX. Valstu vienloga vidēm muitas jomā būtu arī jāļauj kompetentajām partneriestādēm pārraudzīt un kontrolēt atļauto preču daudzumus (“daudzuma pārvaldība”), ko muita ir izlaidusi dažādās vietās Savienībā. Tas būtu jānodrošina, ar EU CSW-CERTEX starpniecību nodrošinot ar Savienības nemuitas sistēmām administratīvajai noformēšanai nepieciešamo informāciju. Praktiski daudzuma pārvaldība Savienības līmenī ir nepieciešama, lai varētu labāk kontrolēt nemuitas regulatīvo formalitāšu izpildi, automātiski un konsekventi pārraugot atļauto daudzumu izlietošanu preču izlaišanā, izvairoties no to pārsniegšanas vai no nepareizas piemērošanas.

14)Lai uzņēmējiem vēl vairāk vienkāršotu preču administratīvās noformēšanas procesus, valstu vienloga vidēm muitas jomā būtu jākļūst par vienīgo kanālu saziņai ar muitas dienestiem un kompetentajām partneriestādēm. Savienības nemuitas formalitātes, uz kurām attiecas šis papildu vienkāršošanas pasākums, ir EU CSW-CERTEX aptverto vispārējo formalitāšu apakškopa. Komisijai šīs formalitātes būtu jānosaka pakāpeniski, novērtējot, vai ir izpildīts kritēriju kopums, kas attiecas uz tirdzniecības atvieglošanu, ņemot vērā juridisko un tehnisko iespējamību. Lai vēl vairāk veicinātu tirdzniecības atvieglošanu, vajadzētu būt iespējai izmantot valsts vienloga vides muitas jomā par platformu, kurā savstarpēji koordinē muitas dienestu un kompetento partneriestāžu veikto kontroli saskaņā ar Regulas (ES) Nr. 952/2013 47. panta 1. punktu.

15)Katrai dalībvalstij vajadzētu būt vienīgajam pārzinim attiecībā uz datu apstrādes darbībām, kas tiek veiktas šīs valsts vienloga vidē muitas jomā. Datu apstrādes darbības būtu jāveic saskaņā ar Regulu (ES) 2016/679. Tā kā ar dažiem datiem, kuru izcelsme ir valsts vienloga vidē muitas jomā, ir jāapmainās ar Savienības nemuitas sistēmām, izmantojot EU CSW-CERTEX, katrai dalībvalstij būtu jāziņo Komisijai par jebkādiem personas datu aizsardzības pārkāpumiem, kuri apdraud tās vidē apstrādāto personas datu drošību, konfidencialitāti, pieejamību vai integritāti.

16)Pilnībā saskaņotam preču administratīvās noformēšanas procesam nepieciešamas procedūras, kas atbalsta digitālu sadarbību un informācijas apmaiņu starp muitas dienestiem, kompetentajām partneriestādēm un uzņēmējiem, lai kārtotu Savienības nemuitas formalitātes, ko aptver EU CSW-CERTEX, un kontrolētu to izpildi. Sadarbspēja ir spēja netraucēti veikt šos procesus visās muitas un nemuitas sistēmās un jomās, nezaudējot datu, ar kuriem notiek apmaiņa, kontekstu vai nozīmi. Lai varētu pilnībā automatizēti pārbaudīt Savienības nemuitas formalitātes, EU CSW-CERTEX būtu jānodrošina tehniskā sadarbspēja, kā arī nemainīga informācijas nozīme. Ir svarīgi saskaņot terminoloģiju muitas un nemuitas jomās, lai nodrošinātu, ka dati un informācija, ar ko notiek apmaiņa, tiek saglabāti un saprasti visā apmaiņā starp Savienības nemuitas sistēmām un valstu vienloga vidēm muitas jomā. Turklāt, lai nodrošinātu Savienības nemuitas formalitāšu saskaņotu izpildes kontroli visā Savienībā, EU CSW-CERTEX būtu jāidentificē muitas procedūras, kurām var izmantot pavaddokumentus, pamatojoties uz administratīvajiem lēmumiem, ko kompetentā partneriestāde norādījusi pavaddokumentos. No tehniskā viedokļa EU CSW-CERTEX būtu jānodrošina muitas un nemuitas datu savietojamība, vajadzības gadījumā pārveidojot to formātu vai struktūru, bet nemainot to saturu.

17)Ņemot vērā aptvertās ar Savienības nemuitas formalitātes, EU CSW-CERTEX būtu jāizmanto vairākiem mērķiem. Šai sistēmai būtu jādara muitas dienestiem pieejami attiecīgie dati, lai labāk kontrolētu nemuitas regulatīvās politikas izpildi, izmantojot šo formalitāšu automatizētu pārbaudi. Tai būtu jāsniedz attiecīgie dati kompetentajām partneriestādēm, lai tās citu sūtījumu administratīvās noformēšanas procesā varētu pārraudzīt un noteikt atlikušo atļauto preču daudzumu, ko muita nav norakstījusi. Tai arī būtu jāatbalsta “vienas pieturvietas” principa īstenošana kontroles veikšanā, kā minēts Regulas (ES) Nr. 952/2013 47. panta 1. punktā, atvieglojot muitas un Savienības nemuitas procedūru integrēšanu pilnībā automatizētā preču administratīvās noformēšanas procesā. Dažos Savienības tiesību aktos var būt paredzēta datu pārsūtīšana starp valstu muitas sistēmām un informācijas un saziņas sistēmu, kas izveidota ar attiecīgo aktu. Tāpēc EU CSW-CERTEX būtu jānodrošina automatizēta datu apmaiņa starp muitas dienestiem un kompetentajām partneriestādēm, ja tas minētajos aktos prasīts.

18)Lai izveidotu vienotu saziņas kanālu ar preču administratīvajā noformēšanā iesaistītajām iestādēm, valstu vienloga vidēm muitas jomā būtu jāļauj uzņēmējiem vienuviet iesniegt vajadzīgos datus, kas paredzēti muitas tiesību aktos un Savienības tiesību aktos ārpus muitas jomas, kā arī saņemt visu saistīto informāciju no iesaistītajām iestādēm tieši tajā pašā vietā. Šāds vienots saziņas kanāls būtu jāizmanto tikai Savienības nemuitas formalitātēm, kuras aptver EU CSW-CERTEX un kuras ir atzītas par piemērotām papildu vienkāršošanas pasākumiem.

19)Muitas deklarācijā iekļautie dati un pavaddokumentu pieteikumā iekļautie dati būtiski pārklājas. Lai nodrošinātu datu atkalizmantošanu tā, ka uzņēmējiem nav jāsniedz vieni un tie paši dati vairāk nekā vienu reizi, ir jāsaskaņo un jāracionalizē datu prasības attiecībā uz muitas un Savienības nemuitas formalitātēm, ko aptver EU CSW-CERTEX. Tāpēc Komisijai būtu jānosaka datu elementi, kas iekļauti gan muitas deklarācijā, gan pavaddokumentu pieteikumā. Komisijai būtu arī jānosaka datu elementi, kas prasīti tikai Savienības tiesību aktos ārpus muitas jomas (“kompetento partneriestāžu (KP) datu kopa(-as)”). Muitas deklarācijas datiem un KP datu kopai(-ām) būtu jāveido integrēta deklarācija, kurā ir visa ar administratīvo noformēšanu saistītā informācija, kas vajadzīga, lai kārtotu attiecīgās muitas un Savienības nemuitas formalitātes, kuras aptver EU CSW-CERTEX.

20)Lai uzņēmēji varētu kārtot muitas un nemuitas formalitātes, kas attiecas uz vienu un to pašu preču pārvietošanu, valstu vienloga vidēm muitas jomā būtu jāļauj tiem iesniegt visus datus, kurus pieprasa vairākas regulatīvās iestādes, lai precēm piemērotu muitas procedūras, vienā integrētā deklarācijā. Vajadzētu būt iespējai iesniegt šādus datus kopā ar muitas deklarāciju, kas iesniegta pirms preču paredzētās uzrādīšanas muitai, saskaņā ar Regulas (ES) Nr. 952/2013 171. pantu.

21)Lai visām attiecīgajām iestādēm nosūtītu informāciju, ko uzņēmēji snieguši valstu vienloga vidēs muitas jomā, EU CSW-CERTEX būtu jānodrošina vajadzīgā informācijas apmaiņa starp muitas jomu un nemuitas jomām. Konkrētāk, EU CSW-CERTEX būtu no valstu vienloga vidēm muitas jomā jāsaņem dati, kas vajadzīgi, lai kārtotu piemērojamās Savienības nemuitas formalitātes, un tie jānodod attiecīgajai Savienības nemuitas sistēmai. Šādai apmaiņai būtu jāļauj kompetentajām partneriestādēm pārskatīt informāciju, kas nosūtīta attiecīgajām Savienības nemuitas sistēmām, un pieņemt administratīvās noformēšanas lēmumus, kuri būtu jānosūta muitai EU CSW-CERTEX sistēmā. Savukārt muitas dienestiem šī informācija būtu jādara pieejama uzņēmējiem, izmantojot valstu vienloga vides muitas jomā. Par identifikatoru šajā saziņā veiktajai informācijas apmaiņai un savstarpējām atsaucēm būtu jāizmanto EORI numurs.

22)Saskaņā ar Regulas (ES) Nr. 952/2013 9. pantu katram uzņēmējam, kas iesaistīts muitas operācijās, piešķir EORI numuru kā identifikatoru visām darbībām ar muitas dienestiem Savienībā. Komisija uztur centrālu EORI sistēmu ar EORI saistīto datu glabāšanai un apstrādei. Lai atvieglotu sadarbību starp dažādajām iestādēm, kas iesaistītas preču administratīvās noformēšanas procesā, kompetentajām partneriestādēm vajadzētu būt piekļuvei EORI sistēmai, lai validētu EORI numuru, ko tās var pieprasīt no uzņēmējiem saistībā ar to noteiktajām formalitātēm.

23)Cieša sadarbība starp Komisiju un dalībvalstīm ir būtiska, lai koordinētu visas darbības, kas saistītas ar ES vienloga vides muitas jomā efektīvu darbību. Ņemot vērā šo darbību plašo un daudzveidīgo tvērumu, katrai dalībvalstij ir jānosaka kompetentā iestāde, kura darbosies par valsts koordinatoru. Valsts koordinatoram vajadzētu būt Komisijas kontaktpunktam, un tam būtu jāveicina sadarbība valsts līmenī, vienlaikus nodrošinot sistēmu sadarbspēju. Komisijai vajadzības gadījumā būtu jānodrošina koordinācija un jāpalīdz nodrošināt Savienības nemuitas formalitāšu efektīvu izpildes kontroli.

24)ES vienloga vides muitas jomā izveide rada dažādas īstenošanas izmaksas. Ir svarīgi šīs izmaksas sadalīt starp Komisiju un dalībvalstīm vispiemērotākajā veidā atkarībā no sniegto pakalpojumu veida. Komisijai būtu jāsedz izmaksas, kuras saistītas ar ES vienloga vides muitas jomā centrālā komponenta EU CSW-CERTEX un tā saskarņu ar Savienības nemuitas sistēmām izstrādi, uzturēšanu un ekspluatāciju. Dalībvalstīm būtu jāsedz izmaksas, kas saistītas ar to lomu, nodrošinot saskarnes ar EU CSW-CERTEX un izstrādājot, uzturot un ekspluatējot valstu vienloga vides muitas jomā.